b'\n_START_ARTICLE_\n\xc5\xbdmogus auk\xc5\xa1toje pilyje\n_START_SECTION_\nPasaulis\n_START_PARAGRAPH_\n\xe2\x80\x9e\xc5\xbdmogus auk\xc5\xa1toje pilyje\xe2\x80\x9c apra\xc5\xa1omame alternatyviame pasaulyje Giuseppe Zangara 1933 m. s\xc4\x97kmingai pasik\xc4\x97sina ir nu\xc5\xbeudo JAV prezident\xc4\x85 Franklin D. Roosevelt. Prezidentu tampa John Nance Garner ir po jo 1941 m. \xe2\x80\x93 John W. Bricker. J\xc5\xb3 vyriausyb\xc4\x97s yra silpnos ir nery\xc5\xbetingos, nesiki\xc5\xa1a \xc4\xaf kar\xc4\x85. 1941 m. Fa\xc5\xa1istin\xc4\x97 Vokietija u\xc5\xbekariauja Soviet\xc5\xb3 S\xc4\x85jung\xc4\x85 ir i\xc5\xa1naikina beveik visus slavus, lik\xc4\x99 gyvi nublo\xc5\xa1kiami \xc4\xaf akmens am\xc5\xbeiaus gyvenimo s\xc4\x85lygas specialiai tam skirtuose rezervatuose. Ramiajame vandenyne Japonijos imperija Perl Harboro ataka sunaikina JAV laivyn\xc4\x85 ir v\xc4\x97liau okupuoja Havajus, Australij\xc4\x85, Nauj\xc4\x85j\xc4\x85 Zelandij\xc4\x85. Vokie\xc4\x8di\xc5\xb3 ir japon\xc5\xb3 i\xc5\xa1 dviej\xc5\xb3 pusi\xc5\xb3 puolamos JAV 1947 m. kapituliuoja._NEWLINE_Dalis JAV tampa marionetin\xc4\x97mis Ramiojo Vandenyno Valstijomis, valdomomis Japonijos. Kita dalis tampa Vokietijos imperijos dalimi, o tarp j\xc5\xb3 \xe2\x80\x93 Uolini\xc5\xb3 Kaln\xc5\xb3 valstijos, buferin\xc4\x97 valstyb\xc4\x97 tarp Japonijos ir Vokietijos \xc4\xaftakos zon\xc5\xb3. Adolfas Hitleris po karo pa\xc4\x8di\xc5\xb3 naci\xc5\xb3 pripa\xc5\xbe\xc4\xafstamas psichi\xc5\xa1kai nesveiku ir u\xc5\xbedaromas \xc4\xaf ligonin\xc4\x99, fiureriu tampa Martinas Bormanas. Vokietijos okupuotoje Afrikoje \xc5\xbemon\xc4\x97s i\xc5\xa1\xc5\xbeudomi siekiant daugiau gyvybin\xc4\x97s erdv\xc4\x97s vokie\xc4\x8diams, ir kol kas negyvenamoje teritorijoje robotai \xc4\xafrengin\xc4\x97ja miestus. Vidur\xc5\xbeemio j\xc5\xabra i\xc5\xa1d\xc5\xbeiovinama ir \xc5\xbeem\xc4\x97 naudojama javams auginti._NEWLINE_Knyga prasideda Bormano mirtimi ir politine kova d\xc4\x97l fiurerio posto tarp Gebelso, Heidricho, G\xc4\x97ringo ir kit\xc5\xb3 auk\xc5\xa1tas pareigas u\xc5\xbeiman\xc4\x8di\xc5\xb3 naci\xc5\xb3. Lygiagre\xc4\x8diai Vokietijos kariuomen\xc4\x97 planuoja netik\xc4\x97t\xc4\x85 sm\xc5\xabg\xc4\xaf vandenilin\xc4\x97mis bombomis Japonijos imperijai, po kurio vokie\xc4\x8diai likt\xc5\xb3 vienintel\xc4\x97 pasaulio supervalstyb\xc4\x97. Did\xc5\xbeioji knygos veiksmo dalis vyksta Ramiojo Vandenyno Valstijose.\n_START_SECTION_\nSiu\xc5\xbeeto linijos\n_START_PARAGRAPH_\nKnygoje egzistuoja kelios lygiagre\xc4\x8dios, beveik nesusijusios siu\xc5\xbeeto linijos. Svarbi\xc4\x85 viet\xc4\x85 daugumoje i\xc5\xa1 j\xc5\xb3 u\xc5\xbeima dvi knygos. Viena j\xc5\xb3 yra \xe2\x80\x9eI Ching\xe2\x80\x9c, Permain\xc5\xb3 knyga \xe2\x80\x93 kin\xc5\xb3 filosofijos, kosmologijos ir b\xc5\xabrim\xc5\xb3 (prana\xc5\xa1ys\xc4\x8di\xc5\xb3) knyga. Kita \xe2\x80\x93 \xe2\x80\x9eGrasshopper lies heavy\xe2\x80\x9c, fiktyvi alternatyviosios istorijos knyga, kurioje apra\xc5\xa1omame pasaulyje A\xc5\xa1is pralaim\xc4\x97jo Pasaulin\xc4\xaf kar\xc4\x85. \xc5\xa0i knyga yra u\xc5\xbedrausta visoje Vokietijos imperijoje, ta\xc4\x8diau platinama ir populiari Japonijoje bei likusiose neokupuotose neutraliose \xc5\xa1alyse (Kanada, Uolini\xc5\xb3 Kaln\xc5\xb3 valstijos ir kt.)._NEWLINE_Rudolfas Wegeneris, Reicho kontra\xc5\xbevalgybos kapitonas, apsimet\xc4\x99s \xc5\xa1ved\xc5\xb3 verslininku, ponu Baynes, atvyksta \xc4\xaf Amerik\xc4\x85 \xc4\xafsp\xc4\x97ti japon\xc5\xb3 d\xc4\x97l ruo\xc5\xa1iamos \xe2\x80\x9ePien\xc4\x97s\xe2\x80\x9c operacijos \xe2\x80\x93 branduolinio sm\xc5\xabgio Japonijai. Frankas Frinkas, po svetimu vardu besislapstantis \xc5\xbeydas, kartu su draugu Ed McCarthy pradeda juvelyrikos versl\xc4\x85. Juliana Frink, buvusi Franko \xc5\xbemona, perskaito \xe2\x80\x9eGrasshopper lies heavy\xe2\x80\x9c ir keliauja susitikti su jos autoriumi, Hawthorne Abendsen, \xc5\xbeinomu kaip \xe2\x80\x9e\xc5\xbemogus auk\xc5\xa1toje pilyje\xe2\x80\x9c. Robert Childan, \xe2\x80\x9eAmerikos menini\xc5\xb3 rankdarbi\xc5\xb3\xe2\x80\x9c \xc4\xafmon\xc4\x97s savininkas, pardavin\xc4\x97ja antikvarinius Amerikos dirbinius (pvz., prie\xc5\xa1karinius laikrod\xc5\xbeius su Peliuku Mikiu) japon\xc5\xb3 turtingiesiems ir kovoja su kritusia saviverte.\n_START_SECTION_\nAdaptacijos\n_START_PARAGRAPH_\n1997 m. buvo i\xc5\xa1leista audioknyga, u\xc5\xbeimanti septynias kasetes. 2008 m. \xe2\x80\x9eBlackstone Audio\xe2\x80\x9c taip pat i\xc5\xa1leido audioknyg\xc4\x85, kuri u\xc5\xbe\xc4\x97m\xc4\x97 7 CD ir trunka 8 su puse valandos._NEWLINE_BBC ir Syfy televizij\xc5\xb3 u\xc5\xbesakymu kuriamas keturi\xc5\xb3 dali\xc5\xb3 serialas, kur\xc4\xaf prodiusuoja Ridley Scott.\n_START_SECTION_\nT\xc4\x99sinys\n_START_PARAGRAPH_\nInterviu 1976 m. Philip K. Dick teig\xc4\x97, kad knygos pabaiga yra atvira, kadangi jis ketino ra\xc5\xa1yti t\xc4\x99sin\xc4\xaf. Kelis kartus prad\xc4\x97j\xc4\x99s, vis nebaigdavo, kadangi naci\xc5\xb3 studijavimas jam buvo labai atstumiantis u\xc5\xbesi\xc4\x97mimas. Ra\xc5\xa1ytojas mir\xc4\x97 1985 m. ir t\xc4\x99sinys liko nebaigtas. 1996 m. es\xc4\x97 rinkinyje \xe2\x80\x9eThe Shifting Realities of Philip K. Dick\xe2\x80\x9c (\xe2\x80\x9eBesikei\xc4\x8dian\xc4\x8dios Philip K. Dick tikrov\xc4\x97s\xe2\x80\x9c) buvo i\xc5\xa1spausdinti keli t\xc4\x99sinio skyriai, kiek Dick iki mirties sp\xc4\x97jo para\xc5\xa1yti._NEWLINE_Kitas Dicko romanas, \xe2\x80\x9eRadio Free Albemuth\xe2\x80\x9c, buvo prad\xc4\x97tas ra\xc5\xa1yti kaip \xe2\x80\x9e\xc5\xbdmogaus auk\xc5\xa1toje pilyje\xe2\x80\x9c t\xc4\x99sinys, ta\xc4\x8diau bera\xc5\xa1ant i\xc5\xa1sivyst\xc4\x97 \xc4\xaf atskir\xc4\x85 istorij\xc4\x85, ir galiausiai Dickas j\xc4\xaf atsiejo nuo \xe2\x80\x9e\xc5\xbdmogaus auk\xc5\xa1toje pilyje\xe2\x80\x9c siu\xc5\xbeeto.'